Глаголонть наклонениянзо

Кармавтомань наклонениясь.
Сонзэ суффиксэнзэ истят:
"Монь, минек" кужонь форматне теевить инфинитивенть гласной лувстонзо:
"Сонзэ, сынст" кужонь форматне теевить инфинитивенть согласной лувстонзо. Лувось ды объектэнь невтиця суффикстнэ сюлмавить вейкест-вейкест марто "и/ы" гласной гайттнесэ:
Глаголонь полавтнемань невтевкс: "оршамс, карсемс, тавадомс."
Кармавтомань наклонениясо глаголтнэнь арасьчинь формаст.
Сынь теевить "иля" арасьчинь глаголонть вельде, кона саи кармавтомань наклонениянь объектэнь невтиця суффикст ды ары прявт глаголонть гласной лувонзо икелев. Тень пингстэ прявт глаголонть кармавтомань форматнестэ лицянь-числань суффикстнэ керявить.
"Иля" глаголонть меельце гайтензэ таркас "тынь сонзэ, тон/тынь сынст" кужотнесэ путови "и" гласноесь.
Глаголонь полавтнемань невтевкс: "пувта (пувта-мс), стувто (стувто-мс), эшке (эшке-мс)."
Кармавтомань суффикстнэнь ды форматнень улить истят башка тешксэст.
1. Кавто суффикст теить формат-омонимть: "-мизь" суффиксэсь ливти колмо истят формат, "-нк" суффиксэсь – кавто:
2. Васенце лицясь (кортыцясь) кармавты омбоце лицянть/лицятнень тевень топавтомо. Тевесь кандовкшны: а) васенце лицянтень/лицятненень ("тон монь ильтямак, тон/тынь минек ильтямизь"), б) колмоце лицянтень/лицятненень ("тон сонзэ ильтик, тон/тынь сынст ильтинк").
3. Тевтеемась пачтявкшны омбоце лицянтень/лицятненень, ансяк тень пингстэ глаголось саеви колмоце лицянь формасо ды мартонзо седе сеедьстэ тевс нолдавить "эсь прят, эсенк прянк" валонь сюлмавкстнэ: "тон эсь прят оршик-карсик, тынь эсь прянк андынк-симдинк."
Валрисьмесэ невтевкст: 1. Прядык "школат ды врачокс тонавтнеме мольть, цёрынем. Кунсоломак, левкскем…" (Ч. Журавлёв). 2. "Китне керявксокс Монень марявить. Яла энялдан: «Ломанть, жалямизь, Толсо, бензинсэ Мекс монь валымизь?»" (Ч. Журавлёв). 3. "«Учомак … нейке оршнян», – мерсь цёрась, зярдо Лиза уш панжизе кенкшенть" (А. Брыжинский). 4. "Зярдо эйкакштне кармасть туеме, пшкадсь (атясь): «Илямизь стувтне, сакшнодо…»" (Т. Разгуляева).
Побудительной наклонениясь.
Побудительной наклонениянть объектэнь невтиця форматнестэ неень шкань кельсэнть седе сеедьстэ вастовить сеть, конатнень тевтеицяст "сон, сынь", объектэст "тонь, тынк" местоимениятне. (Неть форматненень явови мель те важодемасонть.) 
Сынь теевить ало максозь суффикстнэнь вельде.
Теемань лувокс саеви инфинитивенть гласной валлувозо.
Глаголонь полавтнемань невтевкс: "тря-мс, сае-мс, яво-мс."
Кода неяви, "-нзат" суффиксэсь теи форма, кона кандови вейке тевтеицяс ды вейке объектс: "сон тонь"; "-стадызь" суффиксэнь сюлмавксось ливти колмо формат-омонимть, конатне саевить кавто тевтеиця ды кавто объект марто: "сон тынк, сынь тынк, сынь тонь".
Побудительной наклонениясо глаголтнэнь арасьчинь формаст.
Неть форматне теевить "иля" арасьчинь глаголонть тевс нолдазь. Сон саи побудительной наклонениянь объектэнь невтиця суффикст ды ары прявт глаголонть гласной лувонзо икелев. Тень пингстэ прявт глаголонть формастонзо объектэнь-лицянь-числань суффикстнэ керявить.
Глаголонь полавтнемань невтевкс:
Побудительной наклонениянь форматне муевить кемекставозь валсюлмавкссо: "стака морось саензат, апаро морось саензат, мор саензат, прах/прахось саензат". "Таргась (фокусникесь) газета, васоньпеельть, ярмаконть тапардызе газетанть потс, кармась керсемензэ. «Э-э, кыш саензат, минь истя эзинек ладя!» – киштезевсь натой таркасонзо Эмель" (А. Доронин).
Сослагательной наклонениясь.
Сонзэ форманзо теевить истя: объекттэме сослагательной наклонениясо валлувонтень "(пидевл’-)" поладовить объектэнь – ютазь шкань панжиця суффикстнэ, икелест путови "и" гласноесь "(пидевл-и-зе)".
Глаголонь полавтнемань невтевкс: "ветямс, кастомс."
Сослагательной наклонениясо глаголтнэнь арасьчинь формаст.
Сынь теевить кавто ладсо:
а) "а" арасьчинь частицанть вельде, кона апак полавтово ары сослагательной форманть икелев. Невтемга:
б) "аволь" арасьчинь валонть вельде, кона саи сослагательной наклонениясо объектэнь невтиця суффикст ды ары прявт глаголонть гласной лувонзо икелев. Тень пингстэ прявт глаголонть форматнестэ объектэнь невтиця суффикстнэ керявить.
Глаголонь полавтнемань невтевкс": ветя-мс, касто-мс, кузте-мс."
Сослагательной наклонениянь ды ютазь шкань изъявительной наклонениянь форматнень объектэнь невтиця суффиксэст вейкеть. Секскак се, мезе икеле ютазь шкадонть ёвтазель: а) суффикстнэнь смустест коряс кавто кужова явомась; ламо смустень ды омонимичной форматнень улемась; б) кортамонь ситуациянть ды сюлмавозь текстэнть смустень явомасо лезэст, – кандови сослагательной наклонениянтеньгак.
Валрисьмесэ невтевкст: 1. "Мон а истя бу печтявлия Суранть, а истя бу вановлия Суранть мелензэ" (Н. Эркай). 2. "«Вирь» валонть марязь, мон энялдынь тетянень: «Тетяй, саемак мартот, виренть вановлия»" (Т. Разгуляева). 3. "Сонсь (бабинесь) сэрьс начко, нать, пиземе алов понгсь, ванат, зяро рудаз кандсь мельганзо, апаро морось саевлизе…" (А. Доронин.) 4. "Весе вечкицятнень ведрук вейкест-вейкест марто вейсэндявлинзеяк (Пазось), эрямось мазый тюсонзо ёмавтовлизе" (А. Брыжинский). 5. "Ды ведь иля стувтне (Витя): тон ней – оянок… Бути а молевлить мартонок, миньгак эсь ломанекс икелепелев аволидизь лово, явовольть кинек" (А. Брыжинский). 6. "«Сеске истя костявлинекак тикшенть ледемадонзо мейле, седе паро коромось улевель», – каясь вал…цыганонь кондямо раужо черь цёрась" (А. Брыжинский).
Условной наклонениясь.
Условной наклонениянть объектэнь невтиця суффиксэнзэ вейкеть изъявительной наклонениянь неень (сыця) шкань объектэнсетнень марто. Сынь поладовить формань теиця кавто лувс:
1) "тонь, тынк, сонзэ, сынст" объекттнэнь марто саеви объекттэме полавтнемань условной наклонениясо ламонь числасо лувось: "ливтин-деря-, содын-деря-;"
2) "монь, минек" объекттнэнь марто вере невтезь лувонтень поладови "-са" суффиксэсь: "ливтин-деря-са-, содын-деря-са-."
Глаголонь полавтнемань невтевкс: "ливтемс, содамс."
Условной наклонениясо глаголтнэнь арасьчинь формаст.
Сынь теевить "а" частицанть вельде, кона апак полавтово путови условной наклонениянь форманть икелев. Невтемга:
Истя теевить лия форматнеяк.
Условной наклонениянь ды неень (сыця) шкань изъявительной наклонениянь форматнень объектэнь панжиця суффиксэст вейкеть. Секскак се, мезе икеле ёвтазель неень (сыця) шкадонть: а) суффикстнэнь смустест коряс кавто кужова явомась; ламо смустень ды омонимичной форматнень улемась; б) кортамонь ситуациянть ды сюлмавозь текстэнть смустень явомасо лезэст, – кандови условной наклонениянтеньгак.
Валрисьмесэ невтевскт: 1. Кильдиндерятан "(ававтось одирьванть) корневойкс, Чирьке велькска иля вант; Кильдиндерятан пристяжкас, Иля тарга кинь пелев" (М. Евсевьев). 2. "«Сестэ эно сыргак, сюпавчинь кастыця (Витя)… – пшкадсь тейтересь. – Ней уш арсян, кучат тень куля эсь тусто виртнестэ. Нама, а пориндерятанзат реве ладсо верьгиз директорось…»" (А. Доронин.) 3. "«Велев самом кувалма велявтсь эйстэнь (Петядо) вечкевиксэм»… – «Вечкиндерятанзат – сы. Московось, нать, пирявкс?»" (А. Брыжинский.)
Условно-сослагательной наклонениясь.
Те наклонениянть форманзо теевить истя: условной наклонениясо валлувонтень "(саиндеря-)" поладовить сослагательной наклонениянь "-вл’-" ды объектэнь-ютазь шкань невтиця суффикстнэ; меельцетнень икелев ары "-и-" сюлмиця гласноесь "(саиндеря-вл-и-тинь)".
Глаголонь полавтнемань невтевкс: "ваномс, муемс."
Условно-сослагательной наклонениясо глаголтнэнь арасьчинь формаст.
Неть глаголтнэнь арасьчинь формаст теевить кавто ладсо: 1) "а" арасьчинь частицанть вельде; 2) "аволь" арасьчинь глаголонть тевс нолдазь.
1) "А" частицась апак полавтово ары условно-сослагательной форматнень икелев. Невтемга:
Истя теевить лия форматнеяк.
2) "Аволь" арасьчинь глаголось полавтневи ютазь шкань объектэнь невтиця суффикс марто ды путови прявт глаголонть икелев. Меельцесь саеви условной наклонениянь валлувонть формасо, объектэнь невтиця суффикстэме: "кадындеря- (кадомс), сасындеря- (сасамс)." Невтемга:
Валрисьмесэ невтевкст: 1. Саиндерявлимик "мартот, тевесь седе шождасто лисевель". 2. Валнындерявлинк "пандятнень эрявикс шкасто, эмежтне седе вадрят улевельть." 3. А содындерявлизь "ломаненть, мейс сынь молевельть тензэ? – Нать, содылизь."
Стакалгавтозь (сложной) валрисьмесэ малав свал условно-сослагательной форматнень марто вейсэ саевить сослагательной наклонениянь формасо лия глаголт.
Неень шкань эрзянь кельсэнть условно-сослагательной наклонениясо глаголтнэнь смустест сеедьстэ ёвтавить "бути" союзонть марто кандовиця (придаточной) валрисьмесэ. Невтемга: "Вай, Саша, кодамо покш касыть, вастындерявлитинь ававтомот, аволитинь содаяк. – Вай, Саша, кодамо покш касыть, бути вастовлитинь ававтомот, аволитинь содаяк."
Условно-сослагательной наклонениянь ды ютазь шкань изъявительной наклонениянь форматнень объектэнь невтиця суффиксэст вейкеть. Секскак се, мезе икеле ёвтазель ютазь шкадонть: а) суффикстнэнь смустест коряс кавто кужова явомась; ламо смустень ды омонимичной форматнень улемась; б) кортамонь ситуациянть ды сюлмавозь текстэнть смустень явомасо лезэст, – кандови условно-сослагательной наклонениянтеньгак.
Бажамонь наклонениясь.
Форманзо теевить истя:
1) саеви объекттэме полавтнемасо бажамонь наклонениясо лицянь-числань лувось: "полавтыксэль-, кирдиксэль-;"
2) вере невтезь лувонтень поладовить ютазь шкань объектэнь панжиця суффикстнэ; лувось ды суффикстнэ сюлмавить "и" гласной гайтенть вельде: "полавтыксэл-и-мик, кирдиксэл-и-мик."
Глаголонь полавтнемань невтевкс: "кардамс, неемс".
Бажамонь наклонениясо глаголтнэнь арасьчинь формаст.
Сынь теевить "а" арасьчинь частицанть вельде, кона апак полавтово путови бажамонь наклонениясо форматнень икелев. Невтемга:
Истя теевить лия форматнеяк.
Бажамонь наклонениянь ды ютазь шкань изъявительной наклонениянь форматнень объектэнь невтиця суффиксэст вейкеть. Секскак се, мезе икеле ёвтазель ютазь шкадонть: а) суффикстнэнь смустест коряс кавто кужова явомась, ламо смустень ды омонимичной форматнень улемась; б) кортамонь ситуациянть ды сюлмавозь текстэнть смустень явомасо лезэст, – кандови бажамонь наклонениянтеньгак.
Валрисьмесэ невтевкст: 1. "Кулясовнень ледстявсь эйкакшпоразо, зярдо муиксэлизь се тарканть, козонь нежеди пиземечирькесь" (А. Брыжинский). 2. "Минь ардынек валаня паксянть ланга ды сасыксэлинек зыянонь кандыцятнень (браконьертнэнь)" (Ч. Журавлёв). 3. "Исяк туемадот мейле Захар Данилыч совсесь, охотав саиксэлинзить (Трофимень)" (А. Доронин).
Сёрм..
Мария ИМАЙКИНА, филологиянь наукань кандидат, доцент
Саезь: "СЯТКО", №8 (718), 2017